নাসিফ ভাবল, এ পরিস্থিতিতে তারও কিছু দায়িত্ব-কর্তব্য রয়েছে। তাই সে একদিন ইচ্ছাকৃতভাবেই এসব কাজে অগ্রগামী তার এক সহপাঠীকে লজ্জার মুখোমুখি দাঁড় করাল। ক্লাসে পড়া দিতে না পারায় শিক্ষক চলে যাবার পর তাকে একটু বিকৃত সুরেই ডেকে বসল নাসিফ। সুযোগ পেয়ে নাসিফের সাথে যোগ দিলো আরও অনেকেই। শুরু হলো বিদ্রুপের ঝড়। লজ্জায় মাটিতে মিশে যাওয়ার উপক্রম হলো তার। এবার নাসিফ তাকে বুকে জড়িয়ে বলল, ক্ষমা করো বন্ধু! তুমি যখন অন্যের দুর্বলতার সুযোগে তাকে হেয়প্রতিপন্ন করো, তখন সে-ও এমন লজ্জা পায়। তার বুকেও কষ্টের ঢেউ ওঠে। এবার সে সবার উদ্দেশে বলল, শোনো! একবার ফুসতাত নামক এক ব্যক্তি হঠাৎ আরেকজনের গায়ের ওপর পড়ে গিয়েছিল। এ দৃশ্য দেখে কিছু লোক হাসাহাসি শুরু করে দিলো। তখন আয়েশা রা. তাদেরকে বললেন, ‘না! ঠাট্টা করা যাবে না।’ (আবু দাউদ)